S-429/2021

Mál þetta, sem var dómtekið 1. febrúar sl., var höfðað með ákæru lögreglustjórans á Norðurlandi eystra, dagsettri 14. október 2021, á hendur X, kt. [...], [...], Akureyri, „fyrir líkamsárás, stórfelldar ærumeiðingar gegn maka og barnaverndarlagabrot, með því að hafa föstudagskvöldið 4. desember 2020, á heimili sínu og fyrir utan heimili sitt að [...] á Akureyri, ráðist að eiginkonu sinni Y, kt. [...] og syni Z, kt. [...], þar sem þau voru inni á baði íbúðarinnar og konan að hreinsa tár framan úr andliti sonar þeirra, gripið í hnakka hennar og þvingað höfuð hennar niður að vaskinum og ítrekað talað niðurlægjandi til hennar fyrir framan soninn og síðan þegar hún ætlaði af heimilinu með drenginn til vinafólks hennar, varnað þeim útgöngu og gripið í hendur drengsins og dregið hann til sín og ýtt konunni út um útidyrahurð íbúðarinnar og reynt að loka hurðinni. Konan varnaði því að hann gæti lokað hurðinni með því að setja fót sinn á milli stafs og hurðar og komst þannig aftur inn í íbúðina og drengnum tókst að losna og hlaupa út í bifreið vinar þeirra sem var kominn fyrir utan húsið til að ná í konuna og barnið. Ákærði tók þá aftan í hnakka konunnar og sló höfði hennar tvisvar til þrisvar utan í hurðakarminn á útidyrahurðinni og síðan ýtti hann framan á brjóstkassa hennar með þeim afleiðingum að hún féll aftur á bak inn í íbúðina, þannig að hún lenti á bakinu og hnakki hennar lenti á flísalögðu gólfinu í forstofunni. Síðan hljóp ákærði út úr íbúðinni og reyndi að ná til sonar þeirra sem sat inni í bifreið vinar þeirra sem hafði læst bílnum og fyrir utan bílinn ýtti hann aftur við konunni sem féll í götuna. Meðan á þessu öllu stóð kallaði ákærði konu sína allskonar ónöfnum meðal annars hóru, allt í áheyrn drengsins.

Afleiðingar þessa fyrir brotaþola Y voru þær að hún hlaut þreifieymsli á hnakka, hrufl á hægra hné og marblett á vinstra hné.

Telst þetta varða við 1. mgr. 217. gr. og 233. gr. b almennra hegningarlaga nr. 19/1940, með síðari breytingum og 1. mgr. og 3. mgr. 99. gr. barnaverndarlaga nr. 80/2002, með síðari breytingum Þess er krafist að ákærði verði dæmdur til refsingar og til greiðslu alls sakarkostnaðar.“

Af hálfu ákærða er krafist vægustu refsingar sem lög leyfa. Þá er krafist hæfilegrar þóknunar til handa skipuðum verjanda.

Ákærði hefur komið fyrir dóm og játað sök samkvæmt ákæru. Með játningu hans, sem ekki er ástæða til að efa að sé sannleikanum samkvæm, og gögnum málsins, er nægilega sannað að hann hafi gerst sekur um þá háttsemi sem í ákæru er lýst og þar er réttilega heimfærð til refsiákvæða. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88/2008.

Ákærði hefur hreinan sakaferil. Ákærði er nú sakfelldur fyrir líkamsárás, stórfelldar ærumeiðingar gegn maka og barnaverndarlagabrot. Við ákvörðun refsingar verður litið til þess að brotið beindist að nákomnum, sbr. 3. mgr. 70. gr. almennra hegningarlaga nr. 19/1940. Refsing ákærða er ákveðin fangelsi í fjóra mánuði en fresta skal fullnustu refsingarinnar skilorðsbundið, eins og nánar greinir í dómsorði.

Að kröfu ákæruvalds og með vísan til dómsniðurstöðu verður ákærði dæmdur til greiðslu sakarkostnaðar, þ. m. t. þóknanir skipaðs verjanda síns og tilnefnds réttargæslumanns brotaþola á rannsóknarstigi, eins og þær ákveða st í dómsorði að virðisaukaskatti meðtöldum.

B-kvk-nf H-kvk-nf aðstoðarmaður dómara kveður upp dóminn.

Dómsorð:

Ákærði, X, sæti fangelsi í fjóra mánuði. Fresta ber fullnustu refsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 340.626 krónur í sakarkostnað, þ. m. t. þóknun skipaðs verjanda síns, Á-kk-ef A-kk-ef B-kk-ef J-kk-ef lögmanns, 209.250 krónur og þóknun tilnefnds réttargæslumanns brotaþola, J-kvk-ef Ó-kk-ef A-kvk-ef lögmanns, 97.650 krónur.